# Støtte til utbygging av landstrøm i havner

## Formål: Hva vil vi oppnå med programmet?

Bruk av landstrøm bidrar til økt energieffektivitet og reduserte klimagassutslipp når skip ligger ved kai. Økt tilgjengelighet til landstrøm i norske havner vil bidra til at fartøy bygges eller tilpasses slik at de er tilrettelagt for tilkobling. For å realisere en slik markedsendring tilbyr vi investeringsstøtte til etablering av landstrømanlegg i norske havner.

Dette er en endringsprosess som vil gå gradvis over lengre tid. Enova vektlegger derfor det langsiktige potensialet for bruk av landstrøm i denne utlysningen, basert på hvor mange anløp havnene har, hvilket effektbehov fartøyene har og hvor lenge de ligger til kai. Det er ikke en forutsetning at fartøyene pr i dag er tilrettelagt for landstrøm.

Programmet vil komme med regelmessige utlysninger, i utgangspunktet halvårlig, men utlysningstakten vil kunne tilpasses markedsresponsen. Det kan søkes om støtte til ombygging av fartøy så de kan kobles til landstrøm på Enovas program [*Støtte til energitiltak i skip*](http://www.enova.no/finansiering/naring/transport/stotte-til-energitiltak-i-skip/1039/0/)*.*

Spørsmål knyttet til programutlysningen sendes til Enova på [landstrom@enova.no](mailto:landstrom@enova.no). Spørsmål og svar, samt supplerende opplysninger som er relevante for andre søkere vil fortløpende offentliggjøres [www.enova.no/landstrom](http://www.enova.no/landstrom). Om det er motstrid mellom opplysninger gitt i spørsmål og svar og utlysningsteksten, vil førstnevnte gjelde.

Er dere i målgruppen?  
Vi søker havneeiere og andre aktører som ønsker å etablere landstrømanlegg i norske havner. Anleggene må bygges i henhold til gjeldende landstrømstandarder (se nedenfor) og driftes langsiktig. Støtten gis til den som skal investere i anlegget og søker må være registrert i norsk foretaksregister.

Hva slags prosjekter støttes?

Søknader kan gjelde både nyetablering og utvidelse av eksisterende anlegg. Kombinasjonsanlegg for lading/landstrøm kan også søke, mens anlegg som kun er ment for lading av skip kan være aktuelle for programmet [*Energitiltak i anlegg*](http://www.enova.no/anlegg).

Søkere kan samarbeide og det vil være mulig å søke samlet for flere havner eller samlet om flere anlegg i samme havn.

Dette er en konkurranse hvor ikke alle prosjekter kan få støtte. Dersom dere pådrar dere kostnader og forpliktelser før et positivt tilsagn fra Enova vil det være for egen risiko.

For å kunne delta i konkurransen om støtte, må søker og prosjektet tilfredsstille programkriteriene i denne utlysningen. Det foreligger en obligatorisk mal for prosjektbeskrivelse, som skal fylles ut og legges ved søknaden. For å sikre at utlysningens programkriterier er oppfylt, kan Enova be om utfyllende dokumentasjon.

## Hvilke prosjekt faller utenfor programmet?

Aktører som ønsker å bygge anlegg som kun kan betjene skip i opplag/dokk etc. (skip "out of service") kan ikke få støtte under dette programmet, men kan være aktuelle for programmet [*Energitiltak i anlegg*](http://www.enova.no/anlegg).

Aktører som ønsker å etablere landstrømanlegg i forbindelse med ny virksomhet og ikke har historikk for anløp faller utenfor dette programmet. Unntaket er om anlegget skal betjene bekreftede rutesamband.

## Krav til økonomi og gjennomføringsevne

Søker må kunne dokumentere at hun har på plass de nødvendige økonomiske forutsetninger for å kunne gjennomføre prosjektet. I dette ligger at virksomheten må ha tilstrekkelig kapital til sin normale drift og tilstrekkelig finansiering av det omsøkte prosjektet. Enovas støtte skal kun være rettet inn mot det omsøkte prosjektet og ikke være et nødvendig bidrag for å opprettholde drift.

## Tekniske krav

Det står søker fritt å spesifisere anleggene, så lenge de tilfredsstiller standardene nedenfor:

* Høyspentanlegg skal tilfredsstille NEK IEC/ISO/IEEE 80005-1, Utility connections in port - Part 1: High Voltage Shore Connection (HVSC) Systems - General requirements
* Lavspentanlegg skal tilfredsstille NEK IEC/PAS 80005-3 Utility connections in port - Part 3: Low Voltage Shore Connection (LVSC) Systems - General requirements

Det er søkers ansvar å til enhver tid forholde seg til standardene slik de fremstår som utgitt og offentlig tilgjengelige samt sikre at utbygging og drift skjer i henhold til gjeldende regelverk.

Strømmen til landstrømanlegget må komme fra strømnettet eller fornybar kraftproduksjon, som sol- og vindkraft.

### Krav til tidspunkt for idriftsettelse

Anleggene skal være ferdig utbygd og i drift innen 1. juli 2018. Forsinket oppstart kan føre til at støtten trekkes tilbake eller tildelt støtte reduseres slik beskrevet i [*Generelle regler for tilskudd fra Energifondet.*](http://www.enova.no/om-enova/rammebetingelser/lover-og-regler/generelle-regler-for-tilsagn/generelle-regler-for-tilsagn-fra-fondet/222/304/)

### Krav til driftsperioden

Landstrømanlegg som etableres med støtte fra Enova skal være i drift og i samsvar med forutsetningene i utlysningen i minst 3 år etter driftsstart. Dersom avvikling skjer før denne tiden, eller anleggene ikke drives som forutsatt i utlysningen, kan Enova kreve hele eller deler av tilskuddsbeløpet tilbakebetalt.

Tilfredsstillende driftskvalitet er et krav for tildeling av tilskudd. Anlegget skal fungere som forutsatt minst 97 % av tiden (97 % oppetid), og tilskuddsmottaker skal hver sjette måned rapportere på følgende parametere:

* Antall tilkoblinger pr tilkoblingspunkt og total energimengde (kWh) overført summert for perioden.
* Driftsavvik med årsak, responstid ved avvik og nedetid for anlegget pr hendelse og summert for perioden.

## Tildelingskriterie

Søknader som tilfredsstiller utlysningens programkriterier vil bli rangert etter kWh-potensialet til anlegget målt opp mot hvor mye støtte det er søkt om. Søknadene rangeres etter størrelsen på denne brøken:

**Omsøkt støtte/kWh-potensial,** jo lavere brøk jo høyere prioriteres søknaden.

KWh-potensialet vil beregnes som effektbehov pr skip multiplisert med fartøyenes potensielle tilkoblingstid i havn og summert for alle anløp av relevante fartøy i løpet av ett år. Om det er potensial for å koble til mobile oljeplattformer og lignende kan dette også regnes inn i kWh-potensialet. Både norske og utenlandskflaggede fartøy i nasjonal og internasjonal fart kan inngå i anløpsstatistikken.

Elementene er definert som følger:

1. Med effektbehov menes fartøyenes gjennomsnittlige effektbehov ved kai. Effektbehovet kan estimeres ved hjelp av tre ulike metoder, ref. nedenfor.
2. Med skipsanløp av relevante fartøy menes normalt de skip som anløp havnen i løpet av 2015 og som potensielt kan betjenes av det eller de landstrømanlegg det søkes støtte til. Ved en vurdering av hvilke skip som kan betjenes av anlegget, vil søker måtte ta utgangspunkt i skipenes effekt-, spennings- og frekvensbehov, relevant landstrømstandard og hvilke skip som kan betjenes av den/de relevante kaiplassene. Om annet statistikkgrunnlag enn skipsanløp i løpet av 2015 benyttes, må det særskilt begrunnes. Dette kan være aktuelt dersom det i løpet av 2015 foregikk spesielle aktiviteter som påvirket anløpsstatistikken vesentlig dette året. Enova vil i hvert tilfelle ta stilling til hva som kan godkjennes.
3. Med fartøyenes potensielle tilkoblingstid i havn menes normalt fartøyenes liggetid i havn, fratrukket ½ time. Om anlegget vil være spesielt tilpasset fartøy med dokumentert kortere tilkoblingstid, kan andre anslag over tilkoblingstid benyttes.

Det kan ikke beregnes høyere kWh-potensial enn slik at anleggene/tilkoblingspunktene utnyttes 90 % av tiden.

Statistikkgrunnlag må dokumenteres, og Enova vil kunne etterspørre utfyllende dokumentasjon. Enova vil ikke godta dokumentasjon i form av framskrivninger eller framtidsvisjoner. Det er viktig at søknader likebehandles, og Enova vil kunne bearbeide og tilpasse innlevert tallgrunnlag for å bidra til at søknadene blir sammenlignbare.

Anleggets fleksibilitet kan økes ved bruk av flyttbare enheter, fleksible kabelløsninger med mer som gjør at flere kaiposisjoner kan betjenes av anlegget. Høy fleksibilitet kan føre til at flere skip kan betjenes og et høyere kWh-potensial beregnes.

Om søknaden gjelder utvidelse av eksisterende anlegg, vil kWh-potensialet beregnes med utgangspunkt i hvilke nye skip det utvidede anlegget kan betjene. Dette vil beregnes som ovenfor, men fratrukket kWh-potensialet for det eksisterende anlegget.

## Metoder for beregning av kWh-potensial

Enova ønsker mest mulig realistiske tall for skipenes gjennomsnittlige effektbehov (og dermed landstrømtilkoblingens kWh-potensial), men tar hensyn til at statistikkgrunnlaget i havnene varierer. Vi aksepterer derfor flere måter å beregne skipenes gjennomsnittlige effektbehov på. Metode 1 nedenfor vil være den mest presise, og i de tilfeller der tilstrekkelige data er tilgjengelige bør denne benyttes. Metode 2 og 3 er basert på sjablongverdier som bevisst er konservative. Bruk av metode 1 vil normalt gi høyere kWh-potensial enn metode 2 og metode 2 høyere potensial enn metode 3. I den grad spesifikke data kan fremskaffes, bør disse derfor benyttes. Metodevalgene i teksten nedenfor henviser til excel-arket "Beregning av kWh-potensial" du vil finne i søknadssenteret. For alle tall som brukes for å beregne kWh-potensial må kilder dokumenteres. Relevante kilder kan være forbruksavlesninger/fartøyslogger for konkrete fartøy (metode 1) og havnelogger eller AIS-data (metode 2 og 3).

1. Søker kjenner skipenes faktiske energiforbruk ved kai: I de tilfeller der skipenes reelle gjennomsnittlige effektbehov er kjent, bør *metode 1* benyttes der man oppgir disse spesifikke og kjente tall. Tallene må være basert på avlesninger under realistiske forhold, utskrifter av logger, etc. Vi understreker at det er skipenes gjennomsnittlige elektriske effektbehov som skal oppgis ved typiske driftstilstander i den relevante havnen, ikke makseffekter ved spesielt tunge operasjoner.
2. Søker kjenner anløpende skips størrelse og skipstype, men ikke skipenes energiforbruk ved kai: I de tilfeller havnelogger inneholder registreringer over skipstype og skipsstørrelse, men man ikke kjenner skipenes effektbehov, skal *metode 2* og tabell over sammenheng mellom gjennomsnittlig effektbehov og skipenes bruttotonn/gros ton for ulike skipstyper benyttes.
3. Søker har ikke loggført skipenes størrelse, men kjenner skipstyper og liggetider:  
   I de tilfeller havnen ikke har loggført skipenes størrelse (Bruttotonn/Gros ton) skal man bruke *metode 3* med sjablongverdier for ulike skipstypers gjennomsnittlige effektbehov ved kai.

For rigger kan man kun benytte metode 3 med sjablongverdi for riggenes gjennomsnittlige effektbehov ved kai på 400 kW, eller metode 1.

Om man har varierende kunnskap om anløpende skip, kan metodene ovenfor kombineres for å beregne totalt kWh-potensial. Hvilken metode som benyttes for hvilke skip og hvordan beregningen er gjort må komme tydelig fram i dokumentasjonen.

## Betingelser for støtte og maksimale støtteandeler

Enova kan dekke opptil 90 % av godkjente investeringskostnader. Driftskostnader dekkes ikke.

Enova gir investeringsstøtte til prosjekter som er avhengige av støtte for å bli realisert. Vi støtter ikke prosjekter som allerede er pålagt, besluttet gjennomført eller igangsatt. Det er derfor viktig at dere sender inn søknaden før investeringsbeslutning er tatt. Forberedelser og nødvendige søknader knyttet til prosjektet kan gjøres, men kostnader som påløper før søknaden er innsendt vil ikke kunne inkluderes i kostnadsgrunnlaget.

Støtte utbetales etterskuddsvis hver sjette måned opp til totalt 50 % av støttebeløpet. Resterende beløp vil utbetales når landstrømanlegget er ferdigstilt og i drift. Dersom kontraktsforpliktelser brytes i utbyggings- eller driftsperioden, kan Enova kreve å få tilbakebetalt hele eller deler av støttebeløpet. Du kan lese mer om betingelsene rundt tilskudd i [*Generelle regler for tilskudd fra Energifondet*](http://www.enova.no/om-enova/rammebetingelser/lover-og-regler/generelle-regler-for-tilsagn/generelle-regler-for-tilsagn-fra-fondet/222/304/)

Prosjekter som har mottatt støtte under dette programmet kan ikke i ettertid endres på en måte som reduserer prosjektets konkurranseevne utrykt i støttebeløp/kWh-potensial (tildelingskriteriet). Eventuelle endringer av prosjektet må godkjennes skriftlig av Enova før endringer iverksettes. Om prosjektendringer medfører at anleggets beregnede kWh-potensial reduseres, vil støttebeløpet reduseres proporsjonalt. Tilsvarende vil støttebeløp reduseres om rapporterte prosjektkostnader blir lavere enn forutsatt i søknaden slik beskrevet i Generelle regler for tilskudd fra Energifondet.

## Krav til søknaden og obligatoriske vedlegg

Søknaden skal inneholde nødvendig informasjon for at Enova skal kunne vurdere om utlysningens krav er oppfylt. Følgende punkter skal fylles ut i *prosjektbeskrivelsen* (ref. mal i søknadssenteret) som skal vedlegges søknaden (skriv kort):

* Presentasjon av søker og bakgrunn for søknaden
* Kort tekst om prosjektet som kan offentliggjøres ved evt. vedtak
* Beskrivelse av aktivitet i havnen (antall skip, skipstyper og liggetid)
* Beskrivelse av det tekniske anlegget
* Prosjektkostnader
* Prosjektfinansiering
* Prosjektorganisering
* Framdriftsplan
* Risikovurderinger

Følgende dokumenter skal vedlegges søknaden:

* Prosjektbeskrivelse iht. mal
* Beregning av kWh-potensial iht. mal
* Dokumentasjon av kWh-potensial
* Årsrapport for 2015 inkl. noter og styre- og revisjonsberetning
* Evt. andre vedlegg søker ønsker å legge ved for å tilfredsstille dokumentasjonskravene i søknaden.

Vesentlige mangler i dokumentasjon eller opplysninger vil føre til at søknaden avvises.

## Frister og tidsplan

Søknadsfrist er 15. september 2016 kl. 15.00. Enova planlegger å gi tilsagn innen 31. desember 2016. Dersom Enova må etterspørre dokumentasjon eller har behov for utfyllende opplysninger, vil behandlingsperioden kunne forlenges.

### Innsendelse av søknaden

Søknad sender dere inn via vårt elektroniske søknads- og rapporteringssenter som dere finner på [www.enova.no](http://www.enova.no/). Velg skjema knyttet til programmet *[Støtte til landstrøminfrastruktur](https://soknad.enova.no/PublicHandler/ProgramProxy.ashx?program=C2577C0D-64BA-4EEE-87BB-2CD6F1FD4184" \t "_blank" \o "Støtte til energitiltak i anlegg)*.

## Vår behandling av søknaden

Spørsmål knyttet til programutlysningen før søknadsfristen skal stilles til Enova på [landstrom@enova.no](mailto:landstrom@enova.no). Spørsmål og svar, samt supplerende opplysninger som er relevante for andre søkere vil fortløpende offentliggjøres på [www.enova.no/landstrom](http://www.enova.no/landstrom) . Om du ønsker å få tilsendt spørsmål og svar på mail kan du melde din interesse på [landstrom@enova.no](mailto:landstrom@enova.no).

All søknadsinformasjon vil bli behandlet fortrolig. Prosjekter som får støtte vil i etterkant bli offentliggjort med navn på tilskuddsmottaker, en kort beskrivelse av landstrømanlegget og innvilget støttebeløp.

Dersom vi vurderer det som nødvendig, vil vi kunne innhente tredjepartsverifiseringer av teknologi og løsninger samt juridiske og økonomiske forhold. En slik verifisering kan medføre ytterligere dokumentasjonskrav. Kostnadene knyttet til tredjepartsverifiseringen dekkes av Enova.

**Har dere søkt eller mottatt annen offentlig støtte til prosjektet?**

Søker er forpliktet til å opplyse om det er søkt annen offentlig støtte til prosjektet. Dersom dette er tilfelle, må vi ta stilling til om samlet støttenivå vil ligge innenfor det lovlige støttenivået i statsstøtteregelverket.

Samme tiltak vil ikke kunne støttes av både Enova og NOx-fondet. Det skal opplyses hvis det er søkt om støtte til samme tiltak fra NOx-fondet.